Seminario de Lugo

**O Seminario de Lugo** é unha institución católica destinada a formar os sacerdotes desde o século XVI. Acolle o Colexio Diocesano San Lourenzo, o Seminario Menor e o Instituto Teolóxico Lucense.

## Colexio Diocesano San Lorenzo 
O Colegio Diocesano San Lorenzo é un colexio católico mixto privado que en 2022 impartía ESO, Bacharelato e ciclos medios de Acondicionamento físico, Emerxencias sanitarias, Guía no medio natural e tempo libre e Hixiene bucodental. Recolle na súa proposta os principios e criterios que expresa o Plan Específico de Formación para os Seminarios Menores da Conferencia Episcopal Española.

## Seminario Menor de Lugo 
O Menor do Sagrado Corazón e da Virxe Inmaculada de Lugo, é unha comunidade educativa diocesana dirixida polo Bispo segundo as normas da Santa Sé para cultivar os alicerces da vocación sacerdotal. Os seminaristas comparten cos demais alumnos do Colexio Diocesano San Lourenzo as clases e as actividades extraescolares, pero viven en comunidade xunto cos seus formadores. Conta cunha residencia para o internado dos seminaristas, compartindo os espazos de lecer, educativos e deportivos co Colexio Diocesano San Lourenzo.

## Instituto Teolóxico Lucense 
O Instituto Teolóxico Lucense imparte as ensinanzas de Teoloxía con rango universitario e coa facultade de conceder aos alumnos que superen un exame final ante un tribunal mixto de dous profesores do centro e un da Facultade de Teoloxía de Salamanca, o grao de Bacharelato en Teoloxía, validado civilmente como Licenciado en Estudos Eclesiásticos.

Estes estudos realizábanse antes no Seminario Maior da Sagrada Familia e San Lourenzo Mártir.

## Biblioteca 
Conta cuns 100.000 exemplares, moitos con gran valor bibliográfico. Inclúe a Biblioteca Episcopal da que foi autor o bispo Armañá (s. XVIII), a do bispo Balanzá (s. XIX), ademais de doazóns de persoeiros ilustres. A Biblioteca é de titularidade privada aínda que o seu uso é público e gratuíto, abonda con facerse socio da mesma. A sede da Biblioteca é o Seminario Diocesano.&nbsp; 

A biblioteca publica a revista *LVCENSIA, miscelánea de Cultura e Investigación,* que agrupa traballos de diverso xénero relacionados coa provincia de Lugo e a Diocese lucense.

## Historia do Seminario de Lugo 
miniatura|*Discurso leído en la apertura del curso académico de 1927 a 1928*.
O Seminario de Lugo é un dos primeiros seminarios de España e o segundo de Galicia, despois do de Mondoñedo, en ser creado de acordo co establecido polo Concilio de Trento. Fundouno no ano 1598 o bispo Lorenzo Asensio de Otaduy y Avendaño, co título oficial de Seminario Conciliar de S. Lorenzo, que fai referencia ao Concilio que dispón a súa existencia e ao nome do bispo fundador. O 9 de marzo de 1599. o Bispo promulgou as primeiras Constitucións do Seminario nas que se determinaban que fosen 36 os seminaristas bolseiros, naturais da diocese e posteriormente organizáronse os estudos de Teoloxía.

En 1779, O bispo frei Francisco Armañá estableceu novas normas na organización académica e disciplinar do Seminario e creou unha biblioteca pública para a utilización dos seminaristas, dos sacerdotes e dos laicos. Coa desamortización, esta biblioteca foi suprimida, pasando á Deputación Provincial os libros de materias profanas (Matemáticas, Física, Química, Bioloxía) e ao Seminario os libros de Teoloxía e Ciencias relixiosas o que constituíron a base orixinaria da actual Biblioteca do Seminario de Lugo. En 1792, estableceuse un plan de estudos anovado: os estudos serían cinco anos de Gramática, tres de Filosofía e tres de Teoloxía. En 1852, foi autorizado a dar o grao de Bacharelato en Teoloxía e en Cánones. Desa mesma promoción son José Manuel Mato, Manuel Anxo Taboada Rodriguez, Narciso de Gabriel, Xesús Valcárcel, Afonso Eiré, Anxo González Guerra, Manuel Vázquez López (comisario xefe de Policía) etc.

Doutras promocións foron seminaristas en Lugo José Vega Blanco, Ramón García Abad, Alfredo Lorenzo López, Balbino Fernández Fernández, Antonio García Conde, Isaac Rielo Carballo, Nicanor Rielo Carballo, Xosé María Alonso Cortón, Camilo Saco López, Ramón Salgado Toimil, Emilio López Pérez, Francisco Vázquez Saco, Luís Gerpe González, Emilio Álvarez González, Xulio López Valcárcel, Eusebio Vence Calviño, Xesús Mato Mato, José María Regadío Vázquez, Ramón Carballo Paz, José Rodríguez López, Xosé Moreiras Santigo, Cesáreo Saco, Luís Fernández Ríos, Xoán Montes, José Viador Traseira, Amador Iglesias Soto, Emilio Pereira Quiroga, Xosé María Díaz Sanxurxo, Jesús Teijeiro Pérez, Manuel García Gil, Pedro Blanco de Crespo, Ángel Rodríguez Castedo, Manuel Ferreiro Panadeiro, Xosé Crespo, Marcelino García Villar, Xesús Froz. 

## Notas 
## Véxase tamén 
### Bibliografía 
* Fraga Vázquez, Gonzalo (1989). *El Seminario diocesano de Lugo*. Lugo: Caja de Ahorros de Lugo. 168 páxs. ISBN 978-84-505-8634-3.